Frederik Vad (S), 2026-01-29:
Tak for det.
Prøv at tænke, hvor langt vi kunne være i den her kamp om at få de sidste kriminelle udlændinge ud af Danmark, hvis Danmarksdemokraternes nuværende leder havde taget opgaven lige så alvorligt, som statsministeren har gjort i Europa siden 2019.
For sandheden om den her kamp for at ændre Den Europæiske Menneskerettighedsdomstols tolkning af den europæiske menneskerettighedskonvention er, at det arbejde aldrig har været drevet hurtigere, længere og mere effektiv frem end under den her regering.
Punktum.
Uanset om man tilhører det yderste venstre eller det yderste højre, uanset om man mener, det her er en vigtig politisk kamp eller det modsatte, kan man ikke løbe fra, at det, der er blevet leveret på den her dagsorden siden 2019, er det mest effektive.
Den erklæring, som et flertal i Europarådets lande blev enige om i december sidste år, er jo ikke noget, der er timet efter et indenrigspolitisk dansk folketingsvalg eller timet efter en eller anden stor udlændingeoffensiv.
Det er resultatet af mange års politisk hårdt arbejde drevet frem af dygtige socialdemokratiske integrationsministre, men jo også drevet frem af, at vi faktisk har en statsminister – måske den første statsminister i danmarkshistorien – som har gjort det til en personlig prioritet at kaste sin egen politiske kapital ind på at få ændret ved det her system.
Nu er vi tættere på at få rykket ved hegnspælene hos domstolen, end vi har været nogen sinde før.
Der bliver sagt: Kan vi være sikre på, at domstolen vil ændre noget som helst?
Der bliver sagt: Er det ikke bare fugle på taget?
Hvis man spørger jurister, der ved noget om det her i Danmark eller i udlandet, vil de sige, at der er eksempler tidligere i domstolens virke på, at de politiske signaler, et stort flertal af lande i Europarådet har sendt til domstolen, er blevet taget ned og er blevet afspejlet i den måde, domstolen har arbejdet på.
Så det her er vigtigt.
Det kommer til at få en betydning.
Så er der noget andet, som jeg synes er interessant ved det her beslutningsforslag fra Danmarksdemokraterne, og som i sig selv gør, at vi ikke kan støtte det, og det er, at Danmarksdemokraterne, som jeg læser det her beslutningsforslag, har fået en ny politik her i 11. time.
Jeg anede ikke, at Danmarksdemokraterne mente, at konventionen skulle ændres inden for 4 år.
Når man læser det her beslutningsforslag, står der: »Hvis regeringen ikke inden for fristen er lykkedes med at få konventionen og fortolkningen heraf ændret, så Danmark selv og uden begrænsninger kan fastsætte sin udlændingepolitik, forpligtes regeringen til at udtræde af den europæiske menneskerettighedskonvention.«
»Ændre konventionen«, står der.
Da jeg læste det, tænkte jeg, at det måtte være en fejl, men så kiggede jeg i bemærkningerne, og der står det igen: »Den måde, EMRK er skrevet og fortolket på, betyder, at afgørelser om, hvorvidt kriminelle udlændinge skal udvises af Danmark, reelt bliver taget ved Menneskerettighedsdomstolen i Strasbourg ...«.
Det er altså det skrevne ord i konventionen, som Danmarksdemokraterne nu er imod – et parti, der gerne vil ind i en blå regering, som jeg forstår det, for at komme jernmarker og alt muligt andet til livs.
»Konventionen skal ændres«.
Jeg læste det, ligesom jeg ved at Danmarksdemokraterne med stor interesse har læst ministerens bog om det her spørgsmål, og han skriver det, som jeg selv er enig i, nemlig at der jo ikke er nogen mennesker, der reelt kan være uenige i ordlyden i konventionerne, for den er egentlig fornuftig nok.
Det er domstolenes håndtering og fortolkning af dem, der er problemet.
Men nu mener Danmarksdemokraterne simpelt hen, at Danmark skal forpligtes til at udtræde af det her system, ikke bare hvis vi får ændret ved domstolens praksis, men også hvis vi ikke lykkes med at få ændret ved konventionens ordlyd.
Det er ret vildt – inden for 4 år.
»Ændre ved konventionens ordlyd« er det, man går til valg på, og det er det, man vil have ind i et blåt regeringsgrundlag.
Det er ny politik, det er en ny melding, og jeg tror, det er uladsiggørligt.
Jeg tror, det, vi kan, hvis vi ønsker en international retsorden, som Danmarksdemokraterne påstår at de også ønsker, for de deler jo ikke Dansk Folkepartis ønske her om at udtræde, er at ændre ved domstolenes håndtering af konventionen og ikke ændre ved selve konventionens ordlyd.
Så af alle de her grunde kan Socialdemokratiet ikke støtte forslaget her.